PATVIRTINTA

Bakalauro studijų programos *Specialioji pedagogika ir logopedija*

ir magistro studijų programos *Specialioji pedagogika*

komitetų jungtiniame posėdyje 2019-12-06, protokolo Nr. EI-6-44

ŠIAULIŲ UNIVERSITETAS

 EDUKOLOGIJOS INSTITUTAS

Bakalauro studijų programos 6121MX042 *Specialioji pedagogika ir logopedija*

ir magistro studijų programos 6211MX030 *Specialioji pedagogika*

**baigiamųjų darbų rengimo, gynimo ir vertinimo reglamentas**

*1 skyrius*. **Bendrosios nuostatos**

1. Baigiamųjų darbų rengimo, gynimo, vertinimo reglamentas (toliau – Reglamentas) nustato pirmosios pakopos (pedagogikos studijų baigiamojo darbo, toliau – PSBD, bakalauro baigiamojo darbo, toliau – BBD ir antrosios pakopos (magistro baigiamojo darbo, toliau – MBD) studijų baigiamųjų darbų rengimo, gynimo ir vertinimo tvarką, kuri taikoma bakalauro studijų programos *Specialioji pedagogika ir logopedija* ir magistro studijų programos *Specialioji pedagogika* studentams, rengiantiems ir ginantiems baigiamuosius darbus, baigiamųjų darbų vadovams, recenzentams ir vertinimo komisijos nariams.
2. Šis Reglamentas parengtas vadovaujantis dokumentais: *ŠU studijų nuostatai*; *ŠU Baigiamųjų darbų rengimo ir gynimo tvarkos aprašo bendrieji principai*; *ŠU apeliacijų nuostatai*.
3. Reglamente vartojamos sąvokos:
	1. *Baigiamasis darbas* (toliau – BD)– pirmosios ir antrosios pakopos studijose studijuojančiojo savarankiškai atliktas universitetinių studijų reikalavimus atitinkantis rašto darbas, rodantis studento gebėjimą pasirinkti mokslinę literatūrą ir ja naudotis (analizuoti, interpretuoti ir pan.), taikyti tyrimo metodus, savarankiškai spręsti išsikeltas užduotis, pateikti savo išvadas (privaloma) ir rekomendacijas (pageidaujama), taip pat rodantis gebėjimą taisyklinga kalba, tiksliai ir aiškiai aprašyti tyrimą.
	2. *Bakalauro baigiamasis darbas* – pirmosios pakopos studijų programos pabaigoje savarankiškai rengiamas mokslinio tiriamojo arba projektinio pobūdžio bakalauro laipsnį suteikiantis 15 kreditų apimties (400 val.) kvalifikacinis darbas, kuriuo studentas įrodo mokslinio tyrimo gebėjimus: formuluoti BBD temą; planuoti mokslinį tyrimą (formuluoti problemą ir pagrįsti jos mokslinio tyrimo aktualumą; formuluoti tyrimo objektą, tikslą, uždavinius, pasirinkti adekvačią tyrimo metodiką); analizuoti teorines ir praktines pasirinktos tyrimo srities aktualijas; atlikti empirinį tyrimą, taikyti mokslinio tyrimo duomenų analizės metodus; interpretuoti gautus empirinius duomenis; parengti tyrimo išvadas, argumentuotai diskutuoti ir ginti BBD, remiantis atlikto tyrimo duomenimis. Sėkmingai baigusiam bakalauro studijų programą *Specialioji pedagogika ir logopedija* ir apgynusiam BBD studentui suteikiamas *ugdymo mokslų bakalauro* laipsnis.
	3. *Magistro baigiamasis darbas* – antrosios pakopos studijų programos pabaigoje savarankiškai rengiamas mokslinio tiriamojo arba projektinio pobūdžio magistro laipsnį suteikiantis 30 kreditų apimties (800 val.) kvalifikacinis darbas, kuriuo studentas įrodo mokslinio tyrimo gebėjimus: analizuoti ir interpretuoti Lietuvos ir užsienio mokslinę literatūrą, kritiškai vertinti teorines ir praktines pasirinktos tyrimo srities aktualijas; atskleisti naujausias tiriamos ugdymo mokslo srities tendencijas; pasirinkti tiriamą problemą atitinkančią tyrimo metodologiją ir strategiją; savarankiškai organizuoti ir atlikti tyrimą, laikydamiesi tyrimo metodologijos ir etikos principų; moksliškai analizuoti ugdymo reiškinius, taikydami kiekybinius statistinės analizės ir/ar kokybinius duomenų analizės metodus; sisteminti tyrimo duomenis ir interpretuoti tyrimo rezultatus; lyginti gautus duomenis ir susieti su kitų mokslinių tyrimų duomenimis; formuluoti argumentuotas išvadas. Sėkmingai baigusiam magistro studijų programą *Specialioji*

*pedagogika* ir apgynusiam MBD studentui suteikiamas *ugdymo mokslų magistro* laipsnis.

* 1. *Pedagogikos studijų baigiamasis darbas* – tai studento savarankiškai parengtas studijose bei pedagoginėse praktikose įgytų pedagoginių gebėjimų savianalizę integruojantis, laipsnio nesuteikiantis 3 kreditų apimties (80 val.) kvalifikacinis darbas, kuriuo studentas, taikydamas refleksijos metodus, įrodo pasiektus pedagogikos dalykų studijų rezultatus, neformaliuoju būdu įgytas žinias, pedagoginius gebėjimus, vertybines nuostatas. Sėkmingai baigusiems pedagogikos dalykų studijas, kurių privaloma dalis yra PSBD, ir atlikusiems pedagogines praktikas bei apgynusiems PSBD, suteikiama pedagogo kvalifikacija.
	2. *eLABa*– Lietuvos akademinės elektroninės bibliotekos informacinė sistema, kurioje kaupiami ir viešai prieigai teikiami mokslo ir studijų dokumentai (taip pat ir studentų bakalauro ir magistro baigiamieji darbai) ir (ar) jų metaduomenys.
	3. *Baigiamųjų darbų gynimo komisija –* kvalifikacinė komisija, sudaryta iš kompetentingų studijų srities specialistų – mokslinių darbuotojų ir dėstytojų, praktikų profesionalų, socialinių partnerių atstovų ar kitų mokslo ir studijų institucijų atstovų, kurių išsilavinimas arba atstovaujamos organizacijos veikla yra siejama su ginamų darbų studijų kryptimi. Komisijai vadovauja Komisijos pirmininkas. Bent vienas Komisijos narys turi būti kitos studijų ar ugdymo institucijos atstovas.
	4. *Plagijavimas* – svetimo teksto naudojimas be išsamios nuorodos į šaltinį arba su nuoroda, kai svetimo teksto apimtis ir pobūdis daro abejotiną viso BD, vienos arba kelių jo dalių savarankiškumą

*2 skyrius*. **Baigiamojo darbo temos pasirinkimas ir tvirtinimas**

1. BD tema turi atitikti studijų programą ir pirmajai arba antrajai studijų pakopai keliamus baigiamųjų darbų reikalavimus, atsižvelgiant į naujausių mokslinių tyrimų rezultatus, ugdymo praktikos aktualijas ir problemas arba reaguojant į vykstančius švietimo pokyčius.
2. Galimi keli BD temos pasirinkimo ir formulavimo variantai.
	1. Tema formuluojama studento siūlymu.
	2. Tema formuluojama tęsiant temos, į kurią studentas gilinosi kelis studijų semestrus, nagrinėjimą.
	3. Studentas gali rinktis socialinių partnerių pasiūlytą tyrimo temą.
	4. Studentas renkasi BD vadovo siūlomą temą.
3. Studentas, pasirinkęs baigiamojo darbo temą, derina ją su vadovu.
4. Baigiamųjų darbų temas ir vadovus įsakymu tvirtina studijų programą vykdančio Padalinio vadovas.

*3 skyrius.* **Baigiamųjų darbų rengimo etapai**

|  |  |
| --- | --- |
| BD teminės kryptys ir vadovai skelbiami studijų programos internetinėje svetainėje ir /ar kitu būdu  | ne vėliau kaip per 15 pirmųjų dienų semestro, kuriame numatyta pradėti rengti BD |
| Studentai, pasirinkę ir suderinę su vadovu BD temą, akademinio padalinio studijų koordinatoriui pateikia prašymus rengti BD pasirinkta tema, patvirtintus BD vadovo parašu. BD temų svarstymas ir tvirtinimass studijų programą vykdančiame padalinyje. | iki rugsėjo 25 d. arba ne vėliau kaip per 40 kalendorinių dienų nuo BD ssrašų paskelbimo |
| Studijų programos komiteto pirmininko teikimu akademinio padalinio vadovas tvirtina studentų pasirinktas BD temas  | ne vėliau kaip per pirmus du mėnesius semestro, kuriame numatyta pradėti rengti BD |
| Studijų programą kuruojantis studijų komitetas prireikus organizuoja tarpinį BD svarstymą, kuriame BD pristato ketinantys juos ginti studentai | likus ne mažiau kaip 1 mėn. iki BD gynimo. |
| BD vadovui pritarus, studentas gali nežymiai keisti BD temos formuluotę, BD baigti ir pasirengti ginti skiriama  | ne mažiau kaip 30 kalendorinių dienų.iki BD gynimo |
| Galutinė temos formuluotė turi būti pateikta studijų programą kuruojančio padalinio administratoriui ir galutinis BD pavadinimas įrašomas į Akademinę informacijos sistemą (toliau – AIS) lietuvių ir anglų kalbomis. | likus ne mažiau kaip 1 mėn. iki BD gynimo |
| BD recenzentus skiria studijų programos komitetas, tvirtina studijų programą kuruojančio padalinio vadovas | likus ne mažiau kaip 15 d. iki BD gynimo |
| Akademinis padalinys parengia įsakymą dėl leidimo ginti BD, kuriame skelbiamas įvykdžiusių studijų programą studentų sąrašas | likus ne mažiau kaip 2 savaitėms iki BD gynimo |
| BD gynimo data skelbiama viešai iš anskto | ne vėliau kaip likus 2 savaitėms iki BD gynimo |
| Studentas galutinai sutvarkytą elektroninę BD versiją talpina eLABa sistemoje.  | likus ne mažiau kaip 10 darbo dienų iki BD gynimo. |
| Studentas galutinai sutvarkytą elektroninę BD versiją nusiunčia (adresu lklkk.dokumentai@su.lt) įvertinti BD kalbos taisyklingumą. | likus ne mažiau kaip 10 darbo dienų iki BD gynimo. |
| Galutinai sutvarkytas, išspausdintas ir įrištas BD (su elektronine BD versija (CD) ir tuščiomis įmautėmis vadovo atsiliepimui bei recenzijai) pristatomas studijų programos koordinatoriui ir recenzentui  | likus ne mažiau kaip 10 darbo dienų iki BD gynimo. |
| Recenzentas pateikia atsiliepimą apie BD raštu ir pasiūlo įvertinimą.  | per 5 dienas nuo BD gavimo |
| BD vadovai eLABa sistemoje atlieka sutapties patikrinimą elektronine sutapties atpažinimo priemone (ESAS, eLABa) ir parengia vadovo atsiliepimą apie BD. | iki BD gynimo likus ne mažiau kaip 2 dienoms |
| Studentas turi teisę susipažinti su recenzija; kalbos taisyklingumo įvertinimu; eLABa patikros rezultatais, BD vadovo atsiliepimu | iki BD gynimo likus ne mažiau kaip 2 dienoms. |
| BD (popierinis su e-laikmena) saugomi | 5 metus. |
| BD gynimo protokolai, jų išrašai ir garso ar vaizdo įrašai saugomi Studijų ir tarptautinių programų tarnyboje | 3 metus, vėliau perduodami į archyvą ir saugomi jo nustatyta tvarka. |

*4 skyrius.* **Baigiamųjų darbų rengimas ir vadovavimas baigiamiesiems darbams**

1. BD rengimas yra studento savarankiškas darbas. Studentas yra atsakingas už BD pateikiamus sprendimus, išvadas, duomenų teisingumą ir BD originalumą.
2. BD rašomas taisyklinga lietuvių kalba, laikantis mokslinio stiliaus reikalavimų.
3. Cituojant ir sudarant cituotos mokslinės literatūros sąrašą, laikomasi APA stiliaus reikalavimų.
4. Studentas privalo:
	1. Susipažinti su BD rengimo, gynimo ir vertinimo reglamentu, laikytis studijų programą kuruojančio Padalinio patvirtintų BD rengimo terminų.
	2. Savarankiškai susirasti temą atitinkančią mokslinę literatūrą, laikytis citavimo etikos, akademinio sąžiningumo reikalavimų.
	3. Sistemingai informuoti vadovą apie BD rengimo eigą, pateikti parengtas BD darbo dalis (teorinę analizę, pirminius tyrimo duomenis, atliktus skaičiavimus, aprašytus tyrimo rezultatus ir pan.) ir laiku aptarti problemas, susijusias su BD rengimu; atsižvelgti į vadovo pastabas ir ištaisyti trūkumus.
	4. Vadovaudamasis BD rengimo, gynimo ir vertinimo reglamentu ir studijų programą kuruojančio Padalinio BD rengimo ir apipavidalinimo reikalavimais, raštu parengti BD pristatymą ppt formatu.
5. BD vadovas:
	1. Kartu su studentu aptaria BD metodologinius reikalavimus: temos tyrimo tikslą, uždavinius, objektą, problemą / probleminius klausimus, BD rengimo eigą ir patvirtina individualų studento BD rengimo grafiką.
	2. Reikalui esant, konsultuoja studentą tiesiogiai ir (ar) virtualiose aplinkose, vadovaudamasis studijų programą kuruojančio Padalinio nustatyta tvarka, *neviršydamas numatyto konsultavimui skirtų valandų skaičiaus*, tenkančio vienam studentui, rengiančiam BD.
	3. Vadovas konsultuoja studentą BD rengimo metodiniais ir dalykiniais klausimais paskelbtu (internete, skelbimų lentoje) konsultacijų laiku arba studento ir vadovo sutartu laiku
	4. Vadovas atlieka eLABa pateikto BD patikrinimą elektronine sutapties atpažinimo priemone. Nustatęs plagiavimo faktą, BD vadovas raštu informuoja Studijų programą kuruojančio Padalinio vadovą ir BD gynimo komisiją apie studento nesąžiningumo atvejį, studentui taikoma nuobauda, numatyta universiteto studijų nuostatuose.
6. Baigiamąjį darbą su recenzija (prireikus ir su išvada apie plagijavimo patikros rezultatus) akademinio padalinio studijų koordinatorius pateikia Baigiamųjų darbų vertinimo komisijai. Konstatavus plagijavimo faktą, akademinio padalinio vadovo teikimu ir rektoriaus įsakymu studentas išbraukiamas iš studijuojančiųjų sąrašų dėl akademinės drausmės pažeidimo.
7. BD turinio ir apipavidalinimo reikalavimai:

|  |
| --- |
| **Viršelis** ir studento savarankiškumo, BD originalumo deklaracija. |
| **Turinys** (skyrių ir paragrafų pavadinimai, puslapiai) |
| ***Pedagogikos studijų / Bakalauro baigiamojo / Magistro baigiamojo darbo santrauka*** lietuvių kalbaSantrauka – tai trumpas darbo esmės išdėstymas: ***tyrimo problema***, ***tyrimo tikslas***, ***tyrimo metodai*, *esminės*** empirinio tyrimo ***išvados***. Santraukos **apimtis** – 0,5-1 puslapis(apie 350 žodžių). |
| **Įvadas** |
| **PSBD** | **BBD** | **MBD** |
| **Temos** **aktualumas** | **Temos** **aktualumas** | **Problema ir tyrimo aktualumas.** |
| *Probleminiai klausimai* | *Probleminiai klausimai* | *Probleminiai klausimai* *arba ginami teiginiai* |
| **Tyrimo objektas** | **Tyrimo objektas** | **Tyrimo objektas** |
| **Tyrimo tikslas –** .... **Uždaviniai** | **Tyrimo tikslas** – ....**Uždaviniai** | **Tyrimo tikslas** – ....**Uždaviniai** |
| **Tyrimo metodai**: ...... | **Tyrimo metodai**: ..... | **Tyrimo metodologija ir metodai** (trumpas apibūdinimas). |
| Nerašoma  | **Tyrimo imtis** (trumpas apibūdinimas) | **Tyrimo imtis** (trumpas apibūdinimas) |
| **Esminės sąvokos** |
| **BD struktūra** (skyrių, lentelių ir paveikslų; šaltinių literatūros sąraše skaičiai; BD apimtis puslapiais be priedų ir t. t.). |
| Nerašoma | ***1 skyrius*. TEORINĖ DALIS** (įrašyti pavadinimą)(skirstoma paragrafais 1.1.; 1. 2.; ir t .t. su pavadinimais, atitinkančiais teorinės analizės uždavinius)Skyriaus pabaigoje - apibendrinimas |
| ***2 skyrius*. empirinė dalis** (įrašyti pavadinimą) |
| **PSBD** | **BBD** | **MBD** |
| **Studijose** (gali būti ir neformaliuoju būdu**) įgytų žinių, praktinių pedagoginių gebėjimų ir vertybinių nuostatų refleksyvi savianalizė, įsivertinimas. Tolesnio kompetencijų tobulinimo perspektyvų numatymas**  | **2.1.Tyrimo metodika ir organizavimas** (išsamus aprašymas) | **2.1. Tyrimo metodologija ir metodai** (pagrindimas ir išsamus aprašymas) |
| **2.2. Tyrimo imtis** (pagrindimas ir aprašymas) | **2.2.Tyrimo imtis** (pagrindimas ir aprašymas) |
| **Empirinio tyrimo duomenų pateikimas ir interpretacija** (skirstoma paragrafais 2.3.; 2.4. ir t .t. su pavadinimais, atitinkančiais empirin io tyrimo uždavinius).Skyriaus pabaigoje - apibendrinimas | **Empirinio tyrimo duomenų analizė, interpretacija** (skirstoma paragrafais 2.3.; 2.4. ir t .t. su pavadinimais, atitinkančiais empirinio tyrimo uždavinius).**Diskusija** |
| **Išvados** |
| **Literatūra** |
| **Priedai** |

1. Rekomenduojama BD apimtis (neskaitant priedų): PSBD – 10-15 psl.; BBD – 30-45 psl.; MBD – 45-60 psl.
2. Puslapių formatavimas: viršuje ir apačioje – 2 cm; kairėje – 3 cm; dešinėje – 1,5 cm. Pirma eilutė atitraukiama nuo kairiojo krašto 1,5 cm. Tarpai tarp eilučių – 1,5.

*5 skyrius*. **Baigiamųjų darbų gynimas**

1. BD ginamas studentui įvykdžius studijų programos ir studijų sutarties reikalavimus.
2. Studentui nesilaikiusiam akademinio sąžiningumo ir nustačius plagiato faktą, BD neleidžiam ginti BD ir /arba BD vertinamas nepatenkinamai.
3. BD gynimas yra viešas. BD gynimo komisijos pirmininkas atsakingas už BD gynimo procedūrų laikymąsi.
4. BD Komisijos pirmininkas supažindina studentus su studijų programą kuruojančio Padalinio vadovo įsakymu ir primena pagrindinius reikalavimus, kurių jie turi laikytis pris tatydami ir gindami BD.
5. BD gynimą protokoluoja, protokolus pateikia Studijų ir tarptautinių programų tarnybai, BD pristato į archyvą Padalinio vadovo įsakymu paskirtas komisijos sekretorius.
6. Gynimo metu gali būti naudojama garso ar vaizdo įrašymo aparatūra. Šie įrašai gali būti naudojami nagrinėjant apeliacijas. Studentai turi būti informuojami apie garso ar vaizdo įrašymo aparatūros naudojimą.
7. BD pristatymo laiką reglamentuoja Komisijos pirmininkas. Rekomenduojama PSBD ir BBD pristatymui skirti nuo 7 iki 10 minučių (su diskusija – iki 15 min.); MBD pristatymui – 10–15 min. (su diskusija – iki 20-25 min.). Komisijos pirmininkas turi teisę nutraukti pristatymą, jeigu studentas nesilaiko pristatymui skirto laiko limito.
8. Po BD pristatymo Komisijos pirmininkas supažindina gynime dalyvaujančius studentus ir Komisijos narius su BD vadovo atsiliepimu; perskaito recenziją. Studentas atsako į recenzento klausimus.
9. Komisijos nariai teikia klausimus, susijusius su BD. Studentas atsako į klausimus. Pirmininkas turi teisę leisti studentui neatsakyti į nekonkrečius, nekorektiškus arba su BD turiniu nesusijusius klausimus.
10. Komisijos nariai žodžiu turi pareikšti, ar juos tenkina BD autoriaus atsakymai į pateiktus klausimus.

*6 skyrius*. **Baigiamųjų darbų vertinimas**

1. Vertinant BD vadovaujamasi atitinkamos studijų pakopos studijų programos dalyko apraše numatytais vertinimo kriterijais ir atsižvelgiama į BD recenziją; BD vadovo atsiliepimą, kuriame pateikiami kompiuterinės BD originalumo / sutapties patikros (eLABa) rezultatai, bei į BD kalbos taisyklingumo įvertinimą.
2. Vadovas parengia nustatytos formos atsiliepimą apie studento BD rengimą, studento gebėjimus, bet nevertina BD balais.
3. Recenzentas nešališkai ir argumentuotai įvertina BD ir pateikia nustatytos formos recenziją.
4. Studentas turi teisę ginti BD, jei recenzentas BD vertina nepatenkinamai, išskyrus atvejus, kai nustatytas plagiatas.
5. BD kalbos taisyklingumą įvertina studijų programą kuruojančio Padalinio paskirtas dėstytojas, vadovaudamasis *Baigiamųjų darbų kalbos taisyklingumo vertinimo aprašu.* Pasirinktinai tikrinami BD 5 puslapiai ir įvertinamas kalbos taisyklingumas (rašybos, skyrybos, kalbos kultūros ir stiliaus klaidų skaičius): *žemas* (daugiau negu 10 klaidų); *vidutinis* (6–10 klaidų); *aukštas* (iki 5 klaidų). Išvada apie kalbos taisyklingumą siunčiama BD vertinimo komisijai.
6. Baigiamųjų darbų komisijų nariai, vertindami BD, taiko kalbos taisyklingumo kriterijų ir aukščiausiais balais (9, 10) nevertina BD, kurio kalbos taisyklingumas yra žemas.
7. Jeigu Vadovas arba recenzentas yra BD gynimo Komisijos narys, jis negali balsuoti Komisijai priimant sprendimą dėl galutinio BD įvertinimo.
8. Kiekvienas komisijos narys vertina kiekvieno studento BD metodologinę kokybę, BD pristatymą ir gynimą. Komisijos narių vertinimų paskirstymas: BD vertinimas – 60 proc.; BD pristatymas ir gynimas (diskusija) – 40 proc.
9. Galutinį BD įvertinimą sudaro: 70 proc. visų BD komisijos narių vertinimų vidurkio, 30 proc. recenzento vertinimo.
10. BD gynimo rezultatai fiksuojami BD vertinimo protokole (saugomas archyve). Studentui įteikiamas individualus baigiamųjų darbų vertinimo protokolo išrašas.

*7 skyrius*. **Baigiamosios nuostatos**

1. Akademinėmis skolomis laikomi iki nurodyto termino neapginti bakalauro, magistro, pedagogo kvalifikacijai gauti skirti darbai (ŠU studijų nuostatai).
2. Studentai, įvykdę studijų programą, bet neparengę arba neapgynę BD, braukiami iš studentų sąrašų arba pateikę prašymą kartoja kursą. Ginti BD studentai gali ne anksčiau kaip kitą semestrą (pagal rektoriaus įsakymu patvirtintą *Baigiamųjų darbų rengimo ir gynimo tvarkos aprašą)*.
3. BD gynimą akademinio padalinio vadovo teikimu galima atidėti tik išimtiniais atvejais, kai BD yra parengtas ir įteiktas Universiteto dokumentuose nustatytu laiku ir tvarka, tačiau studentas neturi jokių objektyvių galimybių dalyvauti BD gynime, tai patvirtindamas dokumentais. Tuo atveju stabdomos studijos ir BD ginami ne anksčiau kaip kitą semestrą.
4. Neapginti BD ginami ne anksčiau kaip kitą semestrą studento, mokančio už studijas, statusu. Tuo atveju, jeigu akademiniame padalinyje kitą studijų semestrą BD gynimas nėra numatytas, jis ginamas kitais mokslo metais. Į studijų planą studijų programos komiteto sprendimu gali būti įtraukiami nauji dalykai, moduliai, jei studijuojama programa iš dalies pasikeitė.
5. Nepatenkinti baigiamojo darbo gynimo procedūra gali teikti apeliaciją *Šiaulių universiteto studijų apeliacijų nuostatų* reglamentuota tvarka.
6. Ne mažiau kaip 9 (labai gerai) įvertinti bakalauro ir magistro darbai paliekami eLABa sistemoje, kiti ištrinami pagal Universiteto rektoriaus įsakymu patvirtintą *Šiaulių universiteto elektroninių dokumentų įkėlimo į Lietuvos akademinės bibliotekos informacinę sistemą tvarkos aprašą*.

**Priedai:**

1. Studento prašymas dėl baigiamojo darbo rašymo.

2. Studento patvirtinimas apie BD savarankiškumą.

3. BD viršelis.

4. BD / MD vadovo atsiliepimo forma.

5. PSBD vadovo atsiliepimo forma.

6. BD / MD recenzijos forma.

7. PSBD recenzijos forma.